Diari Oficial de la Generalitat Valenciana


Sumari del DOGV 9456, del 25-10-2022 (2022/9476)

RESOLUCIÓ de 14 de octubre de 2022, de la Secretaria Autonòmica de Justícia i Administració Pública, d'aprovació del Programa de teletreball de l'Institut Cartogràfic Valencià, número 15/2022
-----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9456

Data del DOGV
:   25-10-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/9476


Data del document
:   14-10-2022

Organisme emissor
:   Conselleria de Justícia, Interior i Administració Pública

Tipus de document
:   Resolució

Descriptors 

:   * Conselleria de Justícia, Interior i Administració Pública

RESOLUCIÓ de 14 de octubre de 2022, de la Secretaria Autonòmica de Justícia i Administració Pública, d'aprovació del Programa de teletreball de l'Institut Cartogràfic Valencià, número 15/2022 [2022/9476]  
  
Vista la proposta de programa de teletreball de l'Institut Cartogràfic Valencià, número 15/2022, es formula aquesta resolució de conformitat amb els antecedents de fet i fonaments de dret següents:  
  
  
Antecedents de fet  
  
I. Amb data 6 de juliol de 2022 es va registrar d'entrada en la Direcció General de Funció Pública una sol·licitud del director de l'Institut Cartogràfic Valencià (d'ara en avant, ICV), per a iniciar el procediment d'aprovació del Programa de teletreball de l'ICV, a l'empara de l'article 13 del Decret 49/2021, d'1 d'abril, del Consell, de regulació del teletreball com a modalitat de prestació de serveis del personal empleat públic de l'Administració de la Generalitat (d'ara en avant, Decret 49/2021).  
II. Després d'haver analitzat la proposta i la documentació presentada i d'haver comprovat si conté tots els elements i requisits previstos en el Decret 49/2021, en data 12 de juliol, la Direcció General de Funció Pública va requerir l'òrgan proponent perquè esmenara la falta o hi adjuntara la documentació preceptiva, en el sentit indicat en l'escrit d'esmena d'aquesta mateixa data.  
III. Amb data 22 de juliol de 2022 es va registrar d'entrada en la Direcció General de Funció Pública un escrit del director de l'ICV, en què s'aporta documentació a fi d'esmenar la proposta de programa de teletreball de l'ICV.  
IV. Presentada la documentació dins del termini concedit per a esmenar, i després d'haver analitzat la proposta de programa i de comprovar que compleix tots els elements i requisits previstos en el Decret 49/2021, en data 4 d'octubre de 2022, la Direcció General de Funció Pública va elevar una proposta de resolució d'aprovació del Programa de teletreball de l'Institut Cartogràfic Valencià a la Secretaria Autonòmica de Justícia i Administració Pública.  
  
Fonaments de dret  
  
I. El Decret 49/2021, que regula la modalitat de prestació de serveis en règim de teletreball amb caràcter general i l'àmbit d'aplicació del qual es refereix al personal funcionari i laboral de l'Administració de la Generalitat.  
II. L'article 13.1 del Decret 49/2021, que regula el procediment per a l'aprovació dels programes de teletreball, i que estableix que, quan afecte llocs de treball amb adscripció orgànica i funcional en una mateixa conselleria o organisme, s'iniciarà a proposta de la corresponent sotssecretaria o òrgan competent en matèria de personal, dirigida a la direcció general competent en matèria de funció pública.  
  
III. Els apartats dos i tres de l'article 13 del Decret 49/2021, que estableixen la forma de presentació de la proposta, el seu contingut i la documentació de què s'ha d'acompanyar.  
IV. L'article 13.4 del Decret 49/2021, que atribueix a la direcció general amb competències en matèria de funció pública la competència per a analitzar, requerir per a fer-ne una possible esmena i proposar la resolució que siga procedent, de les propostes de programes de teletreball que tramiten les sotssecretaries o òrgans competents en matèria de personal de les conselleries o organismes.  
V. L'article 13.5 del Decret 49/2021, que estableix que, després d'haver transcorregut el termini per a l'esmena, si és el cas, la direcció general competent en matèria de funció pública elevarà una proposta de resolució en el sentit que siga procedent a la secretaria autonòmica amb competències en matèria de funció pública.  
En virtut del que s'ha dit més amunt, de conformitat amb els preceptes esmentats i altres d'aplicació general, i conforme amb la proposta de resolució elevada per la Direcció General de Funció Pública, resolc:  
  
Primer  
Aprovar el Programa de teletreball de l'Institut Cartogràfic Valencià, amb el número 15/2022, que s'adjunta com a annexos I i II a aquesta resolució. El document complet del programa pot consultar-se en la següent pàgina web: https://intraicv.gva.es/va/teletreball  
  
Segon  
De conformitat amb el que preveu l'article 5 del Decret 49/2021, la duració serà la determinada en el programa de teletreball, que, en tot cas, serà d'un màxim d'un any prorrogable per períodes iguals, i caldrà entendre'l prorrogat pel mateix període si, una vegada arribat el venciment, l'òrgan proponent no manifesta el contrari.  
  
  
Tercer  
Les persones que ocupen algun dels llocs de treball identificats en l'annex II i que complisquen els requisits establits en l'article 4 del Decret 49/2021 podran participar voluntàriament en el programa i presentar les seues sol·licituds conforme al model previst en la següent adreça web: https://intraicv.gva.es/va/teletreball, en el termini de 10 dies hàbils comptats des de l'endemà de la publicació d'aquesta resolució en el Diari Oficial de la Generalitat Valenciana. Les sol·licituds es dirigiran telemàticament a la Direcció de l'Institut Cartogràfic Valencià, la qual dictarà una resolució en el termini màxim de tres mesos des de la publicació del programa, en la qual haurà de constar l'inici i l'acabament del programa de teletreball, la distribució dels dies de treball presencial i de teletreball, el personal participant i les activitats que haurà de desenvolupar de conformitat amb les fitxes d'identificació dels compromisos d'execució.  
El personal que resulte seleccionat per a participar en el programa de teletreball haurà de fer obligatòriament un curs de formació específic en els termes previstos en l'article 10 del Decret 49/2021. Així mateix, haurà de fer una declaració responsable relativa a seguretat i salut omplint el qüestionari previst en l'article 9 del decret esmentat.  
  
  
Contra aquesta resolució, que posa fi a la via administrativa, les persones interessades podran interposar un recurs contenciós administratiu davant del jutjat contenciós administratiu corresponent, en el termini de dos mesos comptats des de l'endemà de la seua publicació. Així mateix, amb caràcter potestatiu, podran interposar un recurs de reposició, en el termini d'un mes des de l'endemà de la publicació, davant del mateix òrgan que ha dictat la resolució.  
  
València, 14 d'octubre de 2022.- La secretària autonòmica de Justícia i Administració Pública: Isabel Gemma Fajardo García.  
  
  
ANNEX I  
Programa de teletreball de l'Institut Cartogràfic Valencià  
  
ÒRGAN SUPERIOR O DIRECTIU DE QUÈ DEPENEN ELS LLOCS DE TREBALL  
L'òrgan superior o directiu de l'Institut Cartogràfic Valencià és el director de l'Institut Cartogràfic Valencià, d'acord amb l'article 7 de la Llei 2/2020, de 2 de desembre, de la Generalitat, de la informació geogràfica i de l'Institut Cartogràfic Valencià, que té l'exercici de la direcció superior del personal adscrit a l'organisme i l'elaboració de les propostes a l'òrgan competent en matèria de funció pública, en matèria de provisió de llocs de treball, de relacions de llocs de treball i d'oferta d'ocupació pública.  
A) Causes i objectius de la proposta, que en tot cas haurà de contribuir a una millor organització del treball, que en fonamenta la implantació  
El teletreball és un element inequívocament de modernitat de les administracions públiques que possibilita a l'Administració la reorganització dels seus processos de treball, redefinint objectius i avançant en l'orientació del treball als resultats i a una millor gestió del temps, sense que això comporte, en cap cas, reduir la qualitat del servei públic, sinó incrementar l'eficàcia i l'eficiència en la prestació de serveis i avançar en la millora de les condicions de treball del personal empleat públic, entre les quals cal destacar la conciliació de la vida familiar, personal o laboral, i la corresponsabilitat.  
La diversa naturalesa dels serveis a la ciutadania que l'Administració té encomanats fa necessari determinar que la prestació de serveis en la modalitat de teletreball no pot ser absoluta, i ha de combinar-se la presencialitat i el teletreball, garantint en tot cas l'atenció presencial a la ciutadania.  
El Decret 49/2021, d'1 d'abril, del Consell, de regulació del teletreball com a modalitat de prestació de serveis del personal empleat públic de l'Administració de la Generalitat, regula la modalitat de prestació de serveis en règim de teletreball amb caràcter general i el seu àmbit d'aplicació es refereix al personal funcionari i laboral de l'Administració de la Generalitat.  
Els objectius de la proposta del Pla de teletreball de l'Institut Cartogràfic Valencià són:  
Adaptar-se a la conjuntura social i econòmica, amb mètodes que permeten el seu avanç en la cerca de la millora contínua i que garantisquen la prestació adequada, eficaç i eficient dels serveis que proporciona.  
Gestió dels efectius de personal i reorganització del treball per a una millor gestió del temps.  
Aconseguir millores en els resultats de la prestació efectiva del treball i obtindre una major sostenibilitat ambiental per la reducció en els temps de desplaçaments.  
Millorar l'organització del treball mitjançant l'ús de les eines de comunicació i col·laboratives facilitades des de la Direcció General de Tecnologies de la Informació, i que permeten millorar la coordinació, gestió del coneixement, documentació de procediments i eficiència de l'acompliment de les funcions que tenen assignades els llocs de treball d'aquest Institut.  
Millora en les condicions de treball del personal empleat públic quant a la conciliació de la vida personal, familiar i laboral, i la corresponsabilitat.  
Prevenció de la salut dels empleats públics, reduint la seua exposició a agents infecciosos.  
Totes les disposicions d'aquest programa de teletreball han de complir les especificacions del Decret 49/2021, d'1 d'abril, del Consell, de regulació del teletreball com a modalitat de prestació de serveis del personal empleat públic de l'Administració de la Generalitat. Qualsevol dubte o redacció ambigua o que puga tindre més d'un sentit haurà d'interpretar-se a la llum del que disposa aquest decret.  
  
Igualment, en tot el que no preveja el programa de teletreball, s'haurà de seguir el que disposa el decret i la resta de normes vigents en matèria de funció pública.  
  
B) Duració del programa  
La duració màxima proposada és d'un any. Si arribat el venciment d'aquest, la Direcció de l'ICV no manifesta el contrari, s'entendrà prorrogat per períodes iguals d'un any. Si fa el cas, aquesta direcció proponent comunicarà la finalització del Programa de teletreball al personal de l'ICV, amb un mes d'antelació a la finalització.  
  
  
C) Informe favorable de l'òrgan superior o directiu de què depenguen els llocs de treball  
S'adjunta a aquesta proposta informe favorable del director de l'Institut Cartogràfic Valencià.  
  
D) Nombre màxim de llocs que poden participar en el programa de teletreball  
El nombre màxim de llocs de treball que poden participar en el programa de teletreball són tots els llocs relacionats en la relació de llocs de treball (RLT) de l'Institut Cartogràfic Valencià, a excepció dels que per les seues tasques i funcions requereixen la presencialitat dels seus titulars o ocupants per al seu correcte acompliment.  
Tots els llocs d'aquest institut estan adscrits orgànicament a la Direcció de l'ICV situada a València, a excepció del lloc de treball 26496, que depén orgànicament de l'ICV però desenvolupa les seues competències a l'Eliana, en l'Agència de Seguretat i Resposta a les Emergències, tal com es va establir mitjançant l'acord subscrit entre la Sotssecretària de Presidència i la Direcció de l'Institut Cartogràfic Valencià el 31 de març de 2017.  
  
E) Identificació clara i concreta de la tipologia dels llocs de treball que podrien incorporar-se al programa de teletreball, amb indicació de la seua adscripció orgànica i funcional o territorial  
D'acord amb el que estableix l'article 8 del Decret 84/2021, de 18 de juny, del Consell, d'aprovació de l'Estatut de l'Institut Cartogràfic Valencià:  
Depenent de la Direcció de l'Institut Cartogràfic Valencià:  
- Cap secretari/ària Director/a general  
- Secretari/ària general i sota la seua dependència:  
- Cap Servei Suport Tècnic i Coordinació Administrativa  
- Subdirector/a general de Geomàtica i sota la seua dependència:  
- Cap Servei de Cartografia  
- Cap Servei d'Observació del Territori  
- Operador gràfic de Geomàtica  
- Tècnic/a mitjà/ana en Geomàtica en l'Agència de Seguretat i Resposta a les Emergències de l'Eliana  
- Tècnic/a superior en Geofísica  
- Tècnic/a superior en Geologia  
Depenent del Servei de Suport Tècnic i de Coordinació Administrativa:  
- Cap secció de Coordinació Administrativa I  
- Tècnic/a jurídic/a  
- Tècnic/a mitjà/ana de Gestió Econòmica  
- Cap suport Coordinació Econòmica  
- Cap suport Supervisió Pressupostària  
- Cap equip Coordinació Administrativa  
- Cap Negociat de Contractació  
- Auxiliar de Gestió  
Depenent del Servei de Cartografia:  
- Cap secció de Coordinació  
- Cap secció de Geomàtica i Cartografia  
- Cap secció de Geomàtica I  
- Investigador/a en Geomàtica.  
- Tècnic/a superior de Geomàtica  
- Tècnic/a mitjà/ana en Geomàtica  
Depenent del Servei d'Observació del Territori:  
- Cap secció de Geomàtica II  
- Cap secció de Geomàtica III  
- Cap secció de Geomàtica IV  
- Tècnic/a superior de Geomàtica  
- Tècnic/a mitjà/ana en Geomàtica  
Tots els llocs tipus que s'indiquen en aquest apartat, dels quals s'indica l'adscripció orgànica o funcional, són susceptibles de ser exercits en la modalitat de teletreball durant el màxim de dies indicat en l'apartat següent.  
Pel que fa als llocs d'estructura classificats amb el nivell de complement de destinació 30 de tot l'Institut, les funcions concretes dels llocs i la seua incardinació dins de l'estructura organitzativa són compatibles amb l'exercici esporàdic d'aquesta modalitat de prestació de serveis. Atenent la seua especial responsabilitat, les funcions de direcció i coordinació que els puguen correspondre, així com la posició que ocupen en l'estructura organitzativa, només es podran acollir a aquesta modalitat de prestació de serveis amb l'autorització prèvia de l'òrgan superior o directiu de què depenguen, i només un màxim de cinc jornades laborals per mes.  
Tenint en compte aquests condicionants, es fan constar en l'annex III els llocs de treball de l'Institut susceptibles de ser exercits mitjançant teletreball.  
Igualment, s'adjunten en l'annex II les fitxes d'Identificació de Compromisos d'Execució d'aquests mateixos llocs de treball.  
Tots els llocs estan situats a la ciutat de València, a la torre 1 de la Ciutat Administrativa 9 d'octubre, a excepció del lloc de treball 26907.  
  
Pel que fa al lloc de treball 26602 de tècnic/a mitjà/ana en Geomàtica destinat a l'Eliana, depén orgànicament de l'ICV però desenvolupa les seues competències en l'Agència de Seguretat i Resposta a les Emergències, tal com es va establir mitjançant l'acord subscrit entre la Sotssecretaria de Presidència i la Direcció de l'Institut Cartogràfic Valencià el 31 de març de 2017.  
És per això que, atés que desenvolupa les seues tasques a l'Eliana amb la prioritat i l'ordre que es marquen des de l'Agència de Seguretat i Resposta a les Emergències, el control d'aquestes tasques en la modalitat de teletreball, a fi de poder fer un correcte seguiment d'aquestes, s'haurà de fer des del servei o subdirecció en el qual exercisca les seues tasques en l'Agència de Seguretat i Resposta a les Emergències de l'Eliana seguint els criteris i indicadors de l'annex II.  
  
F) Distribució de la jornada setmanal del personal participant  
La jornada de treball setmanal es distribuirà, amb caràcter general, de manera que, com a màxim, tres dies a la setmana siguen prestats serveis en règim de teletreball, i la resta de temps de manera presencial d'acord amb la jornada i horari habituals.  
No obstant això, atesa la responsabilitat i característiques de les seues funcions, els llocs d'estructura la forma de provisió dels quals siga la lliure designació només podran prestar serveis en règim de teletreball com a màxim dos dies a la setmana, a excepció dels llocs d'estructura classificats amb el nivell de complement de destinació 30 de tot l'Institut, que es podran acollir a aquesta modalitat de prestació de serveis només un màxim de cinc jornades laborals per mes.  
  
L'organització del personal s'efectuarà, amb l'excepció de les absències justificades, de manera que sempre hi haja un mínim del 20 % de la plantilla, de prestació de serveis de manera presencial, i, d'una altra, que almenys un dia a la setmana tota la plantilla coincidisca en les dependències en règim de treball presencial.  
La persona responsable de cada servei o unitat determinarà els dies concrets de la setmana en què haja de produir-se la prestació presencial de serveis, establint a aquest efecte els torns i rotacions que siguen necessaris entre el personal a càrrec seu.  
En qualsevol cas, el personal estarà obligat a mantindre la deguda coordinació amb els responsables dels serveis i les unitats als quals estiguen adscrits, de manera que siga possible la necessària planificació de l'activitat i un desenvolupament eficient d'aquesta.  
Per a mantindre la comunicació precisa en la prestació del servei, la persona responsable de cada servei o unitat i la persona en règim de teletreball estaran connectades durant la jornada laboral mitjançant l'eina de Microsoft Teams, que haurà d'estar activa i amb l'estat en disponible.  
L'efectiu compliment d'aquests requisits es comprovarà en el seguiment del teletreball, i l'incompliment podrà determinar l'exclusió del programa.  
  
G) Barem aplicable per a la selecció del personal  
No és procedent determinar un barem aplicable diferent de l'establit en l'annex V del Decret 49/2021 esmentat, que s'utilitzarà en cas de ser necessari.  
  
H) Mitjans tecnològics necessaris per al compliment de les funcions de manera no presencial mitjançant teletreball  
Els mitjans tecnològics necessaris per al compliment de les funcions de forma no presencial mitjançant teletreball han de ser els que dictamine al respecte la direcció general de la Generalitat competent en matèria de tecnologies de la informació i les comunicacions. Aquests mitjans s'aniran adaptant als requeriments i actualitzacions que hom vaja decidint al respecte.  
Com a excepció, i només per als llocs dependents de la Subdirecció General de Geomàtica, haurà de mantindre's l'equip de sobretaula que siga propietat de l'ICV per al teletreball, a causa de les característiques tècniques del treball que es desenvolupa i al gran volum d'informació amb la qual es treballa, que precisa que la lectura i escriptura de les dades no es faça de manera directa per VPN, sinó connectant-se, de manera remota, a l'equip de sobretaula propietat de l'ICV.  
El personal depenent de la Subdirecció General de Geomàtica haurà de disposar d'una pantalla, per a dur a terme el teletreball, de 24» de grandària o superior. En cas de no tindre'n una, el treballador podrà utilitzar una de les dues pantalles que té assignades en el seu lloc de treball presencial, i que són proporcionades per l'ICV, de manera que en teletreball utilitze una pantalla i en presencial, les dues pantalles assignades.  
  
Aquelles persones que sol·liciten la seua incorporació al programa, sempre que ocupen un lloc de treball inclòs en l'annex II, i que no disposen de la infraestructura necessària, només podran incorporar-s'hi una vegada aquests mitjans estiguen implementats, en compliment de l'apartat 1.d de l'article 4 del Decret 49/2021.  
  
I) Informe favorable de la direcció general competent en matèria de tecnologies de la informació i les comunicacions  
La petició d'informe favorable de la direcció general competent en matèria de tecnologies de la informació i les comunicacions consta en l'annex IV a aquesta proposta de programa de teletreball.  
  
J) Termini proposat per a la presentació de sol·licituds de participació  
El termini inicial per a la presentació de sol·licituds de participació es fixa en deu dies hàbils des de la publicació del programa de teletreball en el Diari Oficial de la Generalitat Valenciana.  
  
K) Informe d'impacte de gènere  
Consta l'informe d'impacte de gènere com a annex V a aquesta proposta de programa.